C 100/4
SK
Úradný vestník Európskej únie
16.3.2023
1.7.
EHSV sa zaväzuje zriadiť v rámci svojej štruktúry stálu skupinu s cieľom vytvoriť transparentné a prierezové koordinačné mechanizmy na začlenenie hľadiska mládeže do svojej práce a ďalej skúmať a zvážiť možné spôsoby uplatňovania koncepcie Mládežníckeho testu EÚ pri svojej práci so zámerom rozvinúť konzistentný prístup k zapájaniu mládeže do EHSV.
1.7.1.
EHSV okrem toho vyzýva na vytvorenie štruktúry, ktorá bude zastupovať a/alebo zapájať mládežnícke organizácie vo všetkých inštitúciách EÚ, a/alebo prípadne platformy zainteresovaných strán, ako je Európska platforma pre obehové hospodárstvo, ktorá by patrila do pôsobnosti EHSV.
Keďže dialóg EÚ s mládežou je najpodstatnejším participatívnym procesom Európy, do ktorého sa zapájajú osoby s rozhodovacou právomocou a mladí ľudia, ktorí diskutujú o otázkach a spoločne navrhujú riešenia, mohli by sa zároveň prijať ďalšie kroky na posilnenie tohto participatívneho mechanizmu, napríklad zavedením štruktúry spoločného riadenia (13), na čele ktorej by tiež stál EHSV.
1.8.
EHSV naliehavo vyzýva na väčšie zapojenie mladých ľudí do rozhodovacích procesov, od vypracúvania legislatívnych návrhov a iniciatív až po ich vykonávanie, monitorovanie a následné opatrenia.
Tento prístup sa od roku 2021 uplatňuje v delegácii EÚ na zasadnutiach zmluvných strán UNFCC, na ktorých má delegácia aspoň jedného mladého delegáta.
EHSV dôrazne odporúča, aby ostatné delegácie EÚ prijali podobný prístup a zohľadnili medzigeneračnú perspektívu.
1.9.
S cieľom posilniť vlastnú úlohu EHSV pri preklenutí priepasti medzi tvorcami politík a mládežníckymi organizáciami a mladými ľuďmi na vnútroštátnej aj európskej úrovni sa odporúča v prvom rade vytvoriť transparentný, štruktúrovaný a zmysluplný mechanizmus účasti mládeže na účinnej koordinácii legislatívnej činnosti, napríklad formou panelovej diskusie mládeže.
Ďalej sa odporúča spolupracovať s mladými ľuďmi a mládežníckymi organizáciami a zapájať ich do svojej práce.
Okrem toho by sa na všetkých úrovniach a vo všetkých členských štátoch mala zabezpečiť koordinácia a výmena osvedčených postupov v oblasti zapojenia mládeže a cielenejšia osvetová činnosť.
V rámci EHSV a medzi členmi treba najmä posilňovať vzťahy s národnými mládežníckymi organizáciami a zamerať sa na miestne mládežnícke projekty.
1.10.
Vzhľadom na súčasné turbulentné geopolitické súvislosti je zároveň nevyhnutné zabezpečiť zapojenie mladých ľudí do oblastí týkajúcich sa udržateľnosti, bezpečnosti a budovania mieru.
EHSV víta nedávno prijatý akčný plán pre mládež v rámci vonkajšej činnosti EÚ a v roku 2023 k nemu prijme stanovisko z vlastnej iniciatívy.
EHSV okrem toho vyzýva EÚ na ďalšiu podporu západného Balkánu pri zlepšovaní účasti mládeže so zohľadnením pozitívneho vzťahu medzi vzdelávacou mobilitou alebo mobilitou v odbornej príprave a občianskou a politickou angažovanosťou mladých ľudí.
Rovnaká zásada by sa mala zohľadniť vo vzťahoch s Ukrajinou a Gruzínskom.
EHSV trvá na posilnení spolupráce v spojitosti s politikami v oblasti mládeže s kandidátskymi krajinami.
1.11.
EHSV sa bude snažiť systematicky zohľadňovať hlas mladých ľudí vo svojich stanoviskách vrátane stanovísk z vlastnej iniciatívy a prieskumných stanovísk prijatých na žiadosť rotujúcich predsedníctiev alebo iných európskych inštitúcií.
Vďaka svojim vynikajúcim vzťahom s nimi EHSV urobí všetko pre to, aby ich presvedčil, že tieto požiadavky by sa mali týkať aspektov súvisiacich s mladými ľuďmi.
2.
Smerovanie na nadchádzajúce roky: spoločne budovať lepšiu – ekologickejšiu, inkluzívnejšiu a digitálnejšiu – budúcnosť 2.1.
EHSV zdôrazňuje význam zvyšovania úrovne vedomostí a informovanosti mladých ľudí o európskych inštitúciách, fungujúcich mechanizmoch, oblastiach činnosti, konkrétnych príkladoch každodenných činností a príležitostiach na osobný a profesijný rozvoj mládeže.
Počet európskych programov určených na výmenu skúseností a odbornej prípravy (Erasmus+, Discover EU atď.) by sa mal zvýšiť na miestnej aj externej úrovni, rovnako ako programy pod spoločným dohľadom s inými vzdelávacími inštitúciami v danej krajine a v zahraničí.
EHSV bude podporovať a podnecovať svojich členov, aby organizovali iniciatívy na miestnej úrovni zamerané na mládež.
(13)
Systém spoločného riadenia Rady Európy.